Ο Δημήτρης Χριστόφιας στην Γενική Συνέλευση των ΗΕ
τα κύρια σημεία της ομιλίας του προέδρου της Κυπριακής Δημοκρατίας
O πρόεδρος της Κυπριακής Δημοκρατίας, Δημήτρης Χριστόφιας, προσφώνησε την 64 σύνοδο της Γενικής Συνέλευσης των Ηνωμένων Εθνών στη Νέα Υόρκη. Στην προσφώνηση του ο Κύπριος ηγέτης αναφέρθηκε μεταξύ άλλων στις διαπραγματεύσεις που έχει ξεκινήσει υπό την αιγίδα των ΗΕ με τον Τουρκοκύπριο ηγέτη, Μεχμέτ Αλί Ταλάτ, με στοχονα τερματιστεί η διαίρεση της Κύπρου. Εκτίμησε ότι έχει επιτευχθεί κάποια πρόοδος στις διαπραγματεύσεις αυτές, όχι όμως αρκετή για να διασφαλίσει ότι βρισκόμαστε κοντά στη τελική λύση του προβλήματος, που είναι η αποκατάσταση της κυριαρχίας της εδαφικής ακεραιότητας, της ανεξαρτησίας και της ενότητας της Κυπριακής Δημοκρατίας. Είπε μεταξύ άλλων ο πρόεδρος Χριστόφιας: «Παρ’ όλες τις κοινές μας προσπάθειες, η Τουρκοκυπριακή πλευρά, υποστηριζόμενη από την Τουρκία, δυστυχώς συνεχίζει να καταθέτει θέσεις και προτάσεις, οι οποίες μας οδηγούν έξω από τα πλαίσια των περί Κύπρου ψηφισμάτων των Ηνωμένων Εθνών, όσον αφορά στον τερματισμό της στρατιωτικής κατοχής, την παράνομη κατοχή περιουσιών και την παράνομη παρουσία εποίκων. Τυχόν αποδοχή αυτών των θέσεων θα οδηγούσε σε αποδοχή πολλών από τις συνέπειες της κατοχής, αλλά και στην παραβίαση των διεθνών Συνθηκών για τα ανθρώπινα δικαιώματα, τις βασικές ελευθερίες και των αρχών πάνω στις οποίες είναι οικοδομημένες οι Ομοσπονδίες. Είναι δε σαφές ότι μια τέτοια λύση δεν θα είναι ούτε βιώσιμη, ούτε λειτουργική και δεν θα διασφαλίζει τη συνέχιση της ενότητας του κράτους και της χώρας». Ο πρόεδρος Χριστόφιας εξέφρασε την ελπίδα ότι στον δεύτερο γύρο των διαπραγματεύσεων, όπου μόλις άρχισε, θα καταστεί δυνατόν να επιτευχθεί λύση, η οποία να προταθεί στο λαό προς έγκριση σε ξεχωριστά και ταυτόχρονα δημοψηφίσματα. Στο σημείο αυτό ο Κύπριος Πρόεδρος υπογράμμισε: «Η Τουρκία πρέπει, στην πράξη, να συνδράμει για λύση διζωνικής, δικοινοτικής ομοσπονδίας, με πολιτική ισότητα, όπως καθορίζεται στα σχετικά ψηφίσματα του Συμβουλίου Ασφαλείας. Αντί τούτου, η Τουρκία, στην πράξη, προωθεί λύση συνομοσπονδίας. Ένδειξη καλής θέλησης από μέρους της Τουρκίας θα ήταν η εφαρμογή του ψηφίσματος 550 του 1984, το οποίο προνοεί τη μεταβίβαση της κατεχόμενης κενής πόλης των Βαρωσίων στη διοίκηση των Ηνωμένων Εθνών και την επιστροφή των νομίμων κατοίκων της στα σπίτια και τις περιουσίες τους. Επίσης, πρέπει να προχωρήσει στην εξομάλυνση των σχέσεών της με την Κυπριακή Δημοκρατία και στην αναγνώρισή της, όπως απαιτείται και από αποφάσεις της Ευρωπαϊκής Ένωσης». Καταλήγοντας ο Πρόεδρος Χριστόφιας παρατήρησε ότι η πραγματικοί πολιτικοί ηγέτες δεν είναι αυτοί που σκέπτονται τις επόμενες εκλογές, αλλά αυτοί που σκέπτονται τις επόμενες γενεές. Και τόνισε ότι όλοι έχουμε ευθύνη να εργαστούμε μαζί για να εγκαθιδρύσουμε διαρκή ειρήνη στην Κύπρο.